정조 21년
丁巳十月初四日辰時上御誠正閣大臣備局堂上引見入侍時左副承旨李儒慶假注書呂東植事變假注書宋應圭記事官承膺祚吳泰曾右議政李秉模判中樞府事金文淳行上護軍金持默禮曹判書李時秀右參贊沈煥之漢城判尹趙心泰兵曹判書李祖源刑曹判書趙尙鎭行護軍徐有大李漢豐徐龍輔行左承旨李書九漢城右尹李益運大司諫成鼎鎭校理朴吉源持平崔禧延以次進伏訖秉模曰日氣頗晴聖體若何寢睡水剌之節亦何如上曰一樣矣秉模曰王大妃殿氣候何如上曰一樣矣秉模曰惠慶宮氣候何如上曰一樣矣時秀曰中宮殿湯劑進御後諸節若何上曰今已平復矣秉模曰焦悶之餘萬萬慶幸矣上曰怕用溫劑收效稍遲大抵近來不病則已病則無醫雖雜技方術漸不如古者誠未可知也上曰次對爲之秉模曰郭山軍弊還弊事云云擧條未下秉模曰訓鍊大將李敬懋上疏批旨內有令廟堂稟處之命矣取見其疏本則以爲因諫長疏辭有西南尤甚邑陞戶退限之命而陞戶法意自來嚴重若非通一道大無之歲初不議到且況抄上之法卽式年應行之規非邑邑皆爲之事捨尤甚之邑除至殘之戶而取樂土富民依例徵召少無礙掣似此平年一有闊狹後弊所關亦云非細特寢成命以重軍政爲辭矣陞戶法意甚重前後革罷或停抄之論間多有之而或因廟堂防啓或因都相箚陳每歸置之之科且陞戶上京在於明年九月則今年災邑安知不爲明年樂歲乎成命之下請寢非不惶悚而將臣之疏則誠守經得體之言故敢此仰達矣上曰依爲之出擧條秉模曰漂船發送定式事云云擧條未下上曰漂船聞是阿蘭陀人云其種落有司堂上則嗜看如許僻書似知之矣書九曰孝廟朝亦嘗有阿蘭陀人來泊之事似於東平尉聞見錄中見之矣此蓋西南番夷之類而屬之中國版圖亦不久明史謂之賀蘭近所謂臺灣者是也秉模曰有司堂上所奏誠爲該洽眞所謂宰相須用讀書人也上曰該洽則該洽而此未必皆實用之學故向筵使之着力於廟堂之學矣上曰壬辰年間有以平秀吉之爪牙來投我國獻策我朝爲皇朝而先通敵情賜姓金氏官至亞卿亦有文集而偶不記其名字矣有司堂上知之乎書九曰未詳矣上曰此文集試爲求見而子孫之有無亦爲訪之可也上曰左傳地圖不用東坡所模果多舛誤而然耶書九曰春秋地圖固莫詳其如何而東坡所模則與今地名多所相左馬驌繹史皆有指的故捨彼而取此矣上曰捨東坡而取馬驌姑未知其的當而予則以爲東坡之才則誠美矣其文則亦未免小說體之開路更溯一層則班固之漢書亦是小說之宗矣秉模曰臣亦未能詳知向承筵敎歸而復見則果不及於馬遷之史而文章諸家亦或以是爲疵矣上曰左相亦古人也不知有淵鑑類函而年前柱聯製進時始爲得見云氄書之多行莫如近日雖然左相亦嘗以通誌爲好云通誌亦未必爲佳書矣近日諺冊之賣貰者皆敷衍前說强立別目者也唐本新書之出來者亦皆此類也退之所謂大其書者正爲今日道也上曰再昨夜雨勢頗緊深以爲慮矣幸其及曉而止享事利成矣秉模曰雨亦不風仍又曉霽駿奔之斑幸無失措自夜至曉屢勤聖問有以仰憧憧之聖念矣上敎時秀曰今番擇日官是昨年秋展謁時擇日官云一人再誤亦云巧矣時秀曰此後擇日三次更詢事命下而宮享擇日已爲入啓自宮享過行以後始用此例乎上曰如是爲之可也上曰今日雨明日晴何以知之而今秋園幸時十九日之雨日官輩皆以爲二十日之雨此亦渠輩之誤見處也秉模曰卽見忠淸監司韓用和報備局辭緣則以爲戶籍與軍案已因特敎以明年冬退限則各驛吏卒形止案與沿海邑漁鹽船點檢改案亦當一體停退而未承指的行會不敢擅便爲辭矣各驛形止案周是不可已之事而至於漁鹽船額之每式年定差員點檢改案均廳事目至爲嚴重又何可闊狹乎方以此意題送而亦不敢不仰達矣上曰與兩南竝許停退可也出擧條上曰籌謨別無更達者乎秉模曰諸道年分狀姑未齊到別無時急稟定事矣上曰海西湖南之狀亦尙未來乎秉模曰姑未上來而湖南雖不可比之於嶺南若果有年事民勢十分切迫處亦不可托以坐鎭尋常看過若或不之急而過爲騷動有過實之請則亦有所不可此等處誠難遙度矣上曰湖南沿邑則果未免歉云矣嶺南之尤甚爲三分一則其餘通一道分數將至幾何抑不出十之一乎秉模曰此分數則必將過矣雖以面里言之似或有一坪全入於災者矣此雖不可只憑邑宰之牒報而一任其劃給若論一道之分數必過於十一矣上曰嶺伯亦必先定假令而後始爲分俵矣秉模曰年前以石數劃給之災或以爲病而臣意則不然雖書諸史冊直謂之減幾萬石如古之減田租之半云云則豈不誠美矣乎若只書停退而不錄其石數恐反不如矣上曰昨見分留案則嶺南穀簿爲一百五十四萬石湖南爲一百三十七萬五百石而已穀簿之縮逐歲漸多丙申以後穀摠竝爲抄出可也書九曰本司報來之諸道文書有難憑考而準信處多矣上曰營邑文書之錯亂莫如近日卿須留心査櫛期於釐正而若專意於此則其耽看奇文之癖亦不至過此豈非實地上工夫耶上敎時秀曰田賦考果已釐正乎時秀曰時起實摠諸頉竝下之後元摠有難詳知矣姑待來年三月以後當更加釐正而今姑就其紙頭標以識之矣上曰籌謨類輯今皆裒成乎時秀曰向來徐有隣承命編輯而今有本草矣上曰此皆仁廟以後先朝以前事乎時秀曰然矣秉模曰有司堂上趙鎭寬亦有所抄出者而仁廟以前事多有之云矣上曰書成後當以一件內入一件留置籌司卷秩當爲幾何而謄出亦無難乎龍輔曰書若編成則將不下四十餘卷以今各司能書書吏難責其謄出若送於兩南監營使之謄來則似好矣上曰此未爲不可矣上曰國朝寶鑑纂輯後不入於寶鑑諸條別編一冊置之內閣矣今尙有之乎龍輔曰有之矣上曰有司堂上若取見此冊而參考備局謄錄則大有所益矣秉模曰本寺郞廳自多擧行之事而主簿李學彬身病姑難供仕令該曹他司相換何如上曰依爲之出擧條秉模曰箭串牧場種木一事實爲緊務而判官今方專管擧行堂上內乘亦當檢察若於明春復有枯損之弊則不飭之責臣亦難免而當該判官及內乘竝爲重勘事出擧條預爲嚴飭何如上曰依爲之箭串牧場之牧馬欲試修明之效者久矣咨且鄭重而荏苒至今者特以紀綱之不若昔也昔者發八道丁夫建築城垣始自龍馬峰南至于箭串北至于冷浦而箭串以外限以纛島一帶冷浦之內界是大川直流南迤西廻至于拜峰而又樹柵設門其週遭如是之闊遠經始若彼其博大山之外垣之底劃野百畝許民耕食食之者皆食於官而俱隷牧場岳瀆助其勢田民共其力場內之東西南北卽放千群孳萬馬之所而亭號華陽地亦名區八駿之從此出固其然也紀綱漸下百度叢脞所謂朴排之法作而纛島箭串之間便不爲牧馬之場於是乎害於馬妨於牧不一其端環場內外無非蟊賊而邱隴纍纍然畝陌井井然甚至隙地蘆葦竝入宮房之折受大抵地用莫如馬牧馬於是地以補東城之遮障者豈特馬政政在地利毁劃之不足疎虞莫甚謀國者孰不先欲留意於修明二字而紀綱不立則餘事皆苟也此所以一任其不能收拾而年前一大臣銳意修明購騋而實其場聚牝而殖其種加以懃懃於樹藝之政予猶以爲太上克復纛島之水朴排其次都執朴排外水田旱田作環衛狀如私田八井之於公田一井衆心牢如長城馬政不期修明而自可修明云爾仍以試之之意許之而太上與其次之策姑捨是其後攻駒之大節細事果然有日計月計以至歲計之實效乎不可只爲定式於樹藝一事卿等以下慥慥孜孜而俾此修明之擧爲名實相副之一助地利也馬政也追昔年創設之聖謨宏規則不惟卿等之與有榮予亦始可自信修明之爲當然底道理先從筵諭中其次條件而竭力盡心可也出擧條時秀曰冬至正朝眞殿茶禮所用乾柿倭柑子有匣生鰒每年分定於兩南監營及忠淸黃海水營使之趁期封進矣今年亦依例預爲知委何如上曰依爲之出擧條時秀曰頃因儒生柳鴻休等上言以成思齊朴門壽兩人追享於表節祠事啓下臣曹而令守臣詳探實蹟論理狀聞後稟處事覆啓蒙允矣卽見開城留守黃昇源狀啓則成朴兩人杜門完節俱有可據之文蹟當初表節祠創建之命蓋出於樹風奬節之聖意今此兩人明知其爲同志之士則一體竝侑實合事宜而祠院追享事體甚重問議于大臣稟處何如上曰依爲之出擧條心泰曰本廳束伍五哨壯抄二哨移屬外營之後以他各樣保軍及標下軍謹當依啓下擧條推移充代以準每營將二部四司各三哨之制而其中南陽安山始興所在壯抄三哨自來收身米支放者而今年身米旣是移屬前當納者依前收捧標下軍移作壯抄二哨則不可不明年爲始依他壯抄例收捧身米故敢此仰達矣上曰依爲之出擧條上曰臺諫進前鼎鎭禧延吉源進伏上曰啓辭只擧末端可也鼎鎭禧延吉源曰請寢罪人鄭致達妻出置城外之命依前還發配所亟令王府快正典刑上曰不允出擧條鼎鎭吉源禧延曰請物故罪人德相亟施孥籍之典上曰不允出擧條鼎鎭吉源禧延曰請逆賊尙喆追施孥戮之典上曰不允出擧條鼎鎭吉源禧延曰一行半刀割鼎鎭禧延曰請遲晩後物故罪人啓能亟施孥籍趾賊等凶種快施邦刑獻遂設鞫得情上曰不允出擧條鼎鎭禧延曰請夏賊子女亟施跪斬之典斗恭親屬應坐之類一依适雲例擧行英材斗恒及夏賊親屬奴傔連伊夫妻竝嚴鞫得情夬正典刑上曰不允出擧條鼎鎭禧延曰請物故罪人國榮亟施孥籍之典上曰不允出擧條鼎鎭禧延曰請梟示罪人明謙正刑罪人以謙亟施孥戮逆復庶子好石亟施處絞荐棘罪人時偉設鞫得情夬正王法遲晩罪人宇鎭捧根脚夬正王法上曰不允出擧條鼎鎭禧延曰請承款後物故罪人九宗亟施孥籍之典上曰不允出擧條禧延曰請寢李汝節定配之命更令王府嚴覈取服施以當律上曰不允出擧條上曰持平誰之族也禧延曰順天府使崔守魯之遠族矣上曰居何處禧延曰居湖南矣上曰遠人初登筵席民隱年事寧有可言者乎禧延曰民隱則別無可達而臣於夏間上京故年事亦不得詳知矣鼎鎭曰請金甲島爲奴罪人克觀更令王府嚴鞫得情夬正王法上曰不允出擧條鼎鎭曰請逆賊尙魯亟施孥戮之典上曰不允出擧條鼎鎭曰請亟寢秋曹罪人柳師文放釋之命仍令王府設鞫嚴問夬正典刑上曰亟停勿煩出擧條鼎鎭曰臣於日前金履永事有不勝萬萬駭憤者彼丙丁年間諸賊實是前史所無之極逆大憝也雖傔從僕隷之微一或有干犯於此則凡今日北面於殿下者孰不嫉之如私讎攻之如寇敵哉今者金履永乃敢以海根餘黨猝然復屬於院隷之籍使之出入於淸禁咫尺之地上曰何必如是過論乎事旣久遠新入之注書何以知之啓語之深緊無異驅人於罔測之科具書之時須量其輕重謹其措語可也此專出於無知妄作而不幸厥漢之名適入於兵曹草記中也若知有此境初豈予言特以其關係之不細故雖螻蟻之微而不得不言之矣鼎鎭曰請遠竄罪人金履永設鞫得情上曰設鞫之說尤萬萬過矣臺諫欲尊其義理尤愼於擬律之輕重此啓辭則決不可賜批矣臺臣須更思之鼎鎭終無一言上曰然則此爲未畢之啓臺諫引而爲避可也鼎鎭曰臣於去月二十八日賓對伏聞金履永處分之敎而臣愚昧昏謬未詳本事不卽聲討今始登筵略陳憂慨之忱稽緩不職之失益無所逃且未蒙允兪之音實緣人微言輕之致以此情蹤其何敢一刻晏然於臺次乎請命遞斥臣職上曰勿辭儒慶曰一日再啓煩瀆大司諫成鼎鎭退待物論何如上曰退待物論而金履永事固知其無知妄作而無知爲罪妄作亦罪苟有涉於故犯爾之請律何足惜乎其實則本情反是大抵入於兵曹草記至於現發可見昭昭之理爲新進警後之道雖已處分更思若此則飭已施矣仍而置之有非方長不折之意履永特放使恩法兩伸可也出擧條禧延曰臣以遐方冷蹤濫叨臺銜初登筵席傳啓之際不善周旋昧於起伏其於壞損臺體汚辱名器極矣臣何敢一刻晏然於臺次乎請命遞斥臣職上曰勿辭亦勿退待出擧條秉模曰入侍憲臺不當避嫌而避嫌當該臺臣推考何如上曰依爲之出擧條禧延曰臣全昧臺體不知避嫌格例竟致做錯至有大僚請推之擧臣以此情悰豈敢晏然於臺次乎請命遞斥臣職上曰勿辭亦勿退待出擧條上曰刑曹參判尙未出肅乎尙鎭曰疏批未下且有實病云矣上命書榻敎曰刑曹參判聞有實病許遞詞訟緊任不可久曠待下批牌招察任上曰政官牌招開政出榻敎上曰備堂先退上命書榻敎曰在外承旨許遞與未差之代前望單子入之待下批牌招察任命退承史以次退出